Jón Gnarr hefur látið af störfum sem framkvæmdastjóri dagskrársviðs 365 og um leið sem fastur starfsmaður fyrirtækisins . Hann hefur ákveðið að snúa sér alfarið að sinni sjálfstæðu listsköpun og verkefnum tengdum henni . Jón hefur verið sjálfstætt starfandi leikari , rithöfundur , grínisti og leikstjóri um margra ára skeið og vill halda því starfi áfram í samstarfi við ólíka aðila og þar á meðal 365 , að því er fram kemur í tilkynningu frá fyrirtækinu . Jón hefur undanfarna mánuði verið við vinnu við sjónvarpsþættina Borgarstjórinn sem sýndir verða á Stöð 2 í haust . Hann mun halda þeirri vinnu áfram . Tökum er nú lokið en klipping og lokafrágangur er eftir . Í tilkynningunni þakka stjórnendur og starfsfólk 365 Jóni fyrir ánægjulegt samstarf , óska honum áframhaldandi velgengni í sínum verkefnum og hlakka til samstarfs um ný og spennandi verkefni .